Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi tiettyjen vaarallisten aineiden ja valmisteiden markkinoille saattamisen ja käytön rajoituksia koskevan neuvoston direktiivin 76/769/ETY muuttamisesta kahdennenkymmenennenneljännen kerran (pentabromidifenyylieetteri)"



Virallinen lehti nro C 193 , 10/07/2001 s. 0027 - 0028



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi tiettyjen vaarallisten aineiden ja valmisteiden markkinoille saattamisen ja käytön rajoituksia koskevan neuvoston direktiivin 76/769/ETY muuttamisesta kahdennenkymmenennenneljännen kerran (pentabromidifenyylieetteri)" (2001/C 193/05) Neuvosto päätti 12. helmikuuta 2001 EY:n perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 10. huhtikuuta 2001. Esittelijä oli Sergio Colombo. Talous- ja sosiaalikomitea hyväksyi 25. ja 26. huhtikuuta 2001 pitämässään 381. täysistunnossa (huhtikuun 25. päivän kokouksessa) seuraavan lausunnon. Äänestyksessä annettiin 65 ääntä puolesta yhden pidättyessä äänestämästä. 1. Ehdotuksen tavoitteet 1.1. Direktiivin 76/769/ETY(1) muutosehdotuksen tarkoituksena on saattaa voimaan yhdenmukaistetut säännökset pentabromidifenyylieetterin (5-BDE) käytöstä ja pitämisestä kaupan. 1.2. Ehdotuksen tavoitteena on ihmisten terveyden ja ympäristön suojelu kieltämällä 5-BDE:tä sisältävien tuotteiden käyttö ja pitäminen kaupan. 2. Johdanto 2.1. 5-BDE on bromattu palonestoaine, jota käytetään lähes yksinomaan (n. 95 %) joustavien polyuretaanivaahtojen valmistukseen. Joustavia polyuretaanivaahtoja käytetään kulutushyödykkeiden useilla eri tuotantoaloilla. Lisäksi 5-BDE:tä käytetään, tosin rajallisessa määrin, paloneston lisäaineena epokseissa, fenolihartseissa, tyydyttämättömissä polyesterihartseissa ja tekstiilituotteissa. 2.2. Joustavien polyuretaanivaahtojen tuotannossa käytetään myös muita palonestoaineita. Niistä eniten käytetty on tris(2-kloori-1-metyylietyyli)fosfaatti, joka on neljännessä riskinarviointia varten laaditussa prioriteettiaineiden luettelossa. Nämä aineet on sittemmin lisätty 5-BDE:n käyttöä rajoittaviin säännöksiin, joita ovat antaneet sekä Euroopan unioni että yksittäiset jäsenvaltiot. 2.3. Ympäristövaaroja koskevista tiedoista käy ilmi, että kaloissa ja kastemadoissa on korkeita 5-BDE -pitoisuuksia sellaisissa paikoissa, jotka ovat hyvin lähellä polyuretaanivaahtojen tuotantolaitoksia. 2.4. Ihmiselle aiheutuvista terveysriskeistä, joita on arvioitu yhteisön asetuksen (793/93/ETY)(2) mukaisesti, ei ole tarpeeksi tutkimustietoja, varsinkaan 5-BDE:lle altistuneista työntekijöistä. Vaikka näistä työntekijöistä on käytettävissä joitakin tietoja (klooriaknen esiintyminen), on hyvin tärkeää tutkia tarkemmin 5-BDE:n vaikutuksia sen joutuessa elimistöön ihon kautta. 2.5. Eläimien toksisuustutkimuksilla on osoitettu huomattavia häiriöitä sekä aineenvaihdunnassa että maksan toiminnassa, ja muiden eläinkokeiden tulokset viittaavat siihen, että 5-BDE keräytyy rasvakudokseen. 2.6. 5-BDE:tä on havaittu myös äidinmaidossa. Toistaiseksi ei vielä tunneta tällaisen altistumisen alkuperää eikä siihen liittyvää toksikokinetiikkaa. Tästä syystä tarvitaan lisää toksisuustutkimuksia. 3. Yleisiä huomioita 3.1. Yhteisön asetusten (793/93/ETY) mukaiseen riskinarvioinnin sekä ennalta varautumisen periaatteen perusteella ja 5-BDE:n ihmisten terveydelle ja ympäristölle mahdollisesti aiheuttamat merkittävät riskit huomioon ottaen sekä kuultuaan teollisuutta ja muita ehdotusta puoltaneita asianosaisia, komitea kannattaa komission ehdotusta rajoittaa 5-BDE:tä sisältävien tuotteiden käyttöä, pitämistä kaupan ja markkinoille saattamista. 3.2. Koska tiedot 5-BDE:n vaikutuksista ihmisten terveyteen ovat rajallisia, komitea kehottaa komissiota teettämään epidemiologisia terveyden seurantatutkimuksia 5-BDE:n kanssa kosketuksiin joutuvista työntekijöistä. Olisi tutkittava erityisesti 5-BDE:n rasvakudokseen keräytymisen vaikutuksia työntekijöiden koko työuran ajan. 3.3. TSK on myös ottanut huomioon myrkyllisyyttä, ekomyrkyllisyyttä ja ympäristöä käsittelevän tiedekomitean (SCTEE) ilmaiseman huolen rintaruokinnassa olevien lasten altistumisesta 5-BDE:lle, ja esittää perusteellisen tieteellisen tutkimusohjelman toteuttamista, jotta voitaisiin saada tietoa muista suojelutoimenpiteistä ja arvioida niiden tarpeellisuutta. 3.4. Vaikka vielä ei ole saatu päätökseen oktabromidifenyylieetteriin (8-BDE) liittyvien riskien arviointia, josta on mainittu ehdotuksen perusteluosan 5. kappaleessa, komitea kehottaa komissiota arvioimaan, voitaisiinko ennalta varautumisen periaatetta soveltaa myös tähän tuotteeseen. Bryssel, 25. huhtikuuta 2001. Talous- ja sosiaalikomitean puheenjohtaja Göke Frerichs (1) EYVL L 262, 27.9.1976, s. 201-203. (2) EYVL L 224, 3.9.1993, s. 34.